b'\n_START_ARTICLE_\nBomba\xc5\xbe\n_START_PARAGRAPH_\nBomb\xc3\xa1\xc5\xbe so naravna vlakna. Dejansko so to semenske nitke semen bomba\xc5\xbeevca (Gossypium), ki omogo\xc4\x8dajo, da veter semena prena\xc5\xa1a na velikih razdaljah. Najve\xc4\x8dkrat jih predejo v tanke niti, iz katerih se tkejo tkanine.\n_START_SECTION_\nSestavine\n_START_PARAGRAPH_\nPri predelavi bomba\xc5\xbea se izgubi samo pribli\xc5\xbeno 10\xc2\xa0% surove te\xc5\xbee. Ko odstranijo vosek, beljakovine in ostale rastlinske ostanke, ostane naraven polimer celuloze. Posebna ureditev celuloze daje bomba\xc5\xbeu veliko odpornost proti trganju vlaken. Vsako vlakno je sestavljeno iz 20\xe2\x80\x9330 plasti celuloze v spiralni zgradbi. Ko se kosmi\xc4\x8d bomba\xc5\xbea odpre, se vlakna posu\xc5\xa1ijo in prepletejo med seboj. To lastnost uporabljajo za predenje zelo tankih niti.\n_START_SECTION_\nZgodovina\n_START_PARAGRAPH_\nBomba\xc5\xbe uporabljajo za izdelavo oblek \xc5\xbee tiso\xc4\x8dletja, predvsem v tropskih podro\xc4\x8djih._NEWLINE_Nekateri viri trdijo, da so Egip\xc4\x8dani uporabljali bomba\xc5\xbe \xc5\xbee 12.000 let pred na\xc5\xa1im \xc5\xa1tetjem._NEWLINE_V Babilonu so bomba\xc5\xbe imenovali belo zlato._NEWLINE_V mehi\xc5\xa1kih votlinah so na\xc5\xa1li bomba\xc5\xbene obleke, ki so stare pribli\xc5\xbeno 7.000 let._NEWLINE_Najstarej\xc5\xa1i zapis o bomba\xc5\xbeu je iz Indije. V Indiji gojijo bomba\xc5\xbe \xc5\xbee ve\xc4\x8d kot 3.000 let. Omenjen je v spisu Rigveda iz leta 1500 pr. n. \xc5\xa1t._NEWLINE_1000 let kasneje je zgodovinar Herodot o indijskem bomba\xc5\xbeu zapisal: Obstajajo divja drevesa, iz semen katerih pridelujejo bomba\xc5\xbe, ki po kakovosti in lepoti presega volno. Bomba\xc5\xbe uporabljajo za izdelavo obla\xc4\x8dil. Indijska bomba\xc5\xbena industrija je izgubila svoj bli\xc5\xa1\xc4\x8d med industrijsko revolucijo. Leta 1764 so izumili Jeni, zgodnji predilni stroj z ve\xc4\x8d vreteni. Ta in drugi stroji so omogo\xc4\x8dili ceneno predelavo v Zdru\xc5\xbeenem kraljestvu._NEWLINE_Na jugu ZDA je bila pridelava bomba\xc5\xbea dolgo vezana na delo su\xc5\xbenjev._NEWLINE_V 20. stoletju je bomba\xc5\xbe dobil mo\xc4\x8dnega tekmeca v industrijsko izdelanih vlaknih. Glavni tekmec so poliestrska vlakna, ki so jih v letih 2003/2004 predelali ve\xc4\x8d kot bomba\xc5\xbea.'